Inwoners glo vermoor oor bendebedrywighede | Maroela Media
Ses mense is Sondag in Khutsong naby Carletonville aan die Wes-Rand vermoor, het die Gautengse polisie Maandag gesê.
"Die sesde man se liggaam is Sondagaand opgespoor, hy is aan die brand gesteek," het brig. Neville Malila gesê. Malila sê die polisie is op hoëgereedheidsvlak geplaas en hou die situasie fyn dop. "Die polisie is in die gebied, en niemand is nog in verband met die moorde in hegtenis geneem nie."
Ses mense, insluitend 'n sangoma, is Sondag vermoedelik deur lede van die gemeenskap vermoor ná sowat 400 mans, glo inwoners van Khutsong, 'n vergadering gehou het om bendebedrywighede te bespreek.
Malila sê een van die groepe is na 'n huis in Khutsong x3 waar hulle 'n 61-jarige tradisionele geneesheer aangeval en hom en sy huis aan die brand gesteek het. Die man is op die toneel dood.
Ander groepe het ná die vergadering na Uitbreiding 4, Fase 2, gegaan waar twee jong mans, vermoedelik lede van 'n bende, aangerand en aan die brand gesteek is. Hulle is ook op die toneel dood.
Malila sê die groepe het 'n aantal mense in Uitbreiding 5 in Carletonville, wat glo aan bendes behoort, aangerand. "Twee van die vermeende bendelede is gestenig. Een is op die toneel dood en 'n ander het in die hospitaal aan sy beserings beswyk."